作者:葛長庚
標題:賀新郎
內容:遙想陽明洞。夜深時、猿啼鶴唳，露寒煙重。家在神霄歸未得，十二玉樓無夢。夢裡聽、瑤琴三弄。醉臥長安人不識，晚秋天、此意西風共。黃金印，吾何用。雲衢高策青鸞鞚。把天書玉篆，留與世人崇奉。垂手入廛長是醉，醉則從教懵懂。那些子、凝然不動。一劍行空神鬼懼，金粟兒、日向丹田種。把得穩，任放縱。